Фьодор Тютчев
Нощно море

Превод от руски: Петър Велчев, 2008

chitanka.info

Нощно море, как сега си красиво —

ту лъчезарно, ту мрачно шумиш…

В лунния блясък ти сякаш си живо,

тичаш и дишаш, и в мрака блестиш…

Твоята шир в далнини неогледни

движи се, грее, гърми и трещи…

Тъмно море, цяло в блясъци бледни,

в нощната пустош как чудно си ти!

Мощ величава, о мощ на вълните —

празник ли нечий празнуват днес те?

Гледат замислено, трепкат звездите,

тътне прибоят, блести и расте.

В яркия блясък, в кипенето лудо

като насън аз се взирам в нощта.

О, с колко радост в туй мамещо чудо

бих потопил свойта скръбна душа…

1865

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.